Fujiwara no Kintō

**Fujiwara no Kintō** (藤原 公任; 966–1041), tuntud ka kui **Shijō-dainagon** (tõlkes *neljanda tänava suurnõunik*), oli Heiani ajastul elanud jaapani luuletaja, luulekriitik, luuleteoreetik, kalligraaf, flötist ja ametnik.

Teda peetakse oma aja mõjuvõimsaimaks luuleteoreetikuks ja luuletajaks.

## Tegevus kirjanduse vallas
Kintō oli Heiani ajastu kultuuriringkondades laialt austatud ja tema hinnangutel oli suur mõjuvõim, seetõttu oli ta üks populaarsemaid luulekohtumiste (*[[uta-awase]]*) kohtunikke. "Ōkagami" ("Suur peegel") kirjeldab, et Kintōt austati täpsemalt tema suure asjatundlikkuse tõttu "kolmes laevas", st hiinakeelses luules, jaapanikeelses *[[waka]]*-luules ja muusikas.
Väidetavalt oli Kintō mõjuvõim sedavõrd suur, et kirjanik Murasaki Shikibu ei julgenud tema seltskonnas rääkida ja üks Kintō kriitika osaks saanud luuletaja näljutas end seetõttu surnuks. Murasaki kasutas hiljem mitmeid ridu Kintō luuletustest oma kuulsas teoses "Genji monogatari" ("Genji lugu").

1000. aasta paiku osales Kintō kolmanda keiserliku luuleantoloogia "Shūi Wakashū" ("Luulenopete kogu") koostamisel.

Lisaks jaapani keelele luuletas Kintō ka hiina keeles, imetledes sügavalt Hiina luuletaja Bai Juyi loomingut, ja koostades 1011. aastal jaapani ja hiinakeelsetest luuletustest koosneva antoloogia "Wakan rōeishū" ("Jaapani ja Hiina luulet etlemiseks") Samuti kirjutas mitmeid luuleteoreetilisi tekste nagu "Shinsen Zuinō" ("Uus valik luule aluseid") ja "Waka Kuho" ("Üheksa *waka* vormi")

Ta koostas nimekirja kolmkümne kuuest luulepühakust (*Sanjūrokkasen*), valides sinna Asuka, Nara ja Heiani ajastute parimad luuletajad.

Keiserlikesse antoloogiatesse on jõudnud 89 (mõnedel andmetel üle 100) tema luuletust. Samuti on ta esindatud luulekriitik Fujiwara no Teika koostatud kuulsas antoloogias "Hyakunin Isshu" ("Sada luuletust, sada luuletajat").

"Shūi Wakashūs" märgitakse, et luuletus on kirjutatud vanast kosest külaskäigul Daikakuji templi juurde. Tähelepanuväärne on luuletuses kasutatud, algselt Hiina luulest pärinev, võte, kus värsid algavad sama silbiga.

## Osaline bibliograafia
* *[[Wakan rōeishū]]* (*Jaapani ja Hiina luulet etlemiseks*; u 1013), 217 jaapani ja 587 hiinakeelsetest luuletustest koosnev antoloogia
* *Waka Kuho* (*Üheksa waka vormi*), luuleteoreetiline essee
* *Shinsen Zuinō* (*Uus valik luule aluseid*), luuleteoreetiline essee
* *Kingyokushū* (*Kuld ja kalliskivid*), valik luuletusi, mida Kintō eeskujulikuks pidas
* *Shinsōhisō*
* *Kintō Kyō Shū* / *Kintōshū* (*Isand Kintō kogu*), 385 luuletusega Kintō isikukogu
* *Shūishō* / *Shūishū* (u 968 – 1008), luuleantoloogia, hiljem keiser Kazan Tennō poolt ümber toimetatud "Shūi Wakashūks" (*Luulenopete koguks*)
* *Niyōihōshū* (*Budistlike aarete kogu*), 775 luuletusega luuleantoloogia

## Isiklikku
Kintō kuulus Fujiwara suguvõssa, olles regent Fujiwara no Yoritada poeg. Ta poeg oli luuletaja Fujiwara no Sadayori. Samuti oli Kintõ nõbu mõjuvõimas regent Fujiwara no Michinaga.

## Märkused
*  Selle võtte hiinapärases algvormis algasid read sama häälikuga.
## Viited

## Kirjandus
* Keene, Donald (1999). "Seeds in the Heart: Japanese Literature from Earliest Times to the Late Sixteenth Century". Columbia University Press. ISBN 978-0231114417
* Frédéric, Louis; Roth; Käthe (2002). "Japan Encyclopedia". Harvard University Press reference library. Harvard University Press. ISBN 9780674017535
* Fujiwara no Teika; Allik, Alari (tõlk.) (2014). "Sada luuletust, sada luuletajat". Tallinna Ülikooli kirjastus. ISBN 9789-985-58-775-1
* Haruo Shirane; Arntzen, Sonja (2008). "Traditional Japanese Literature: An Anthology, Beginnings to 1600". Translations from the Asian classics. Columbia University Press. ISBN 9780231136976
* Miner, Earl Roy; Odagiri, Hiroko; Morrell, Robert E. (1988) "The Princeton Companion to Classical Japanese Literature. Princeton Paperbacks". Princeton University Press. ISBN 9780691008257
* Teele, Nicholas J. (1976). "Rules for Poetic Elegance. Fujiwara no Kinto's Shinsen Zuino & Waka Kubon". Monumenta Nipponica, (Vol. 31, no. 2.) lk 145–164. 
* Waley, Arthur (2012). "The Tale of Genji. Dover Thrift Editions". Courier Corporation. ISBN 9780486111650

## Välislingid

* Valik Kintō luuletusi. Wakapoetry.net (inglise keeles)